Rapport mill-Kummissjoni - Fond ta’ Solidarjetà ta’ l-Unjoni Ewropea Rapport Annwali 2006 /* KUMM/2007/0632 finali */





[pic] | KUMMISSJONI TAL-KOMUNITAJIET EWROPEJ | Brussel 25.10.2007 KUMM(2007) 632 finali RAPPORT MILL-KUMMISSJONI Fond ta’ Solidarjetà ta’ l-Unjoni Ewropea Rapport Annwali 2006 RAPPORT MILL-KUMMISSJONI Fond ta’ Solidarjetà ta’ l-Unjoni EwropeaRapport Annwali 2006 WERREJ 1. Daħla 3 2. Applikazzjonijiet ġodda riċevuti fl-2006 3 3. Applikazzjonijiet li waslu fl-2005 6 4. Kwistjoni speċjali: L-użu tar-rati tal-kambju barra miż-żona ta’ l-Euro 7 5. Finanzjament 7 6. Monitoraġġ 8 7. Għeluq 9 8. Proposta għal Regolament ġdid għal Fond ta’ Solidarjetà 10 9. Konklużjonijiet 10 ANNESS 1 European Union Solidarity Fund applications received or completed in 2006 12 ANNESS 2 Criteria to mobilise the EU Solidarity Fund 13 ANNESS 3 Determination of the amount of aid 14 ANNESS 4 Thresholds for major disasters applicable in 2006 (based on 2004 figures for Gross National Income) 15 1. DAħLA Il-Fond ta’ Solidarjetà ta’ l-Unjoni Ewropea twaqqaf fil-15 ta’ Novembru 2002[1]. L-Artikolu 12 tar-Regolament jipprevedi li rapport dwar l-attività tal-Fond fis-sena ta’ qabel jiġi ppreżentat lill-Parlament Ewropew u lill-Kunsill. Dan ir-rapport, jippreżenta l-attivitajiet tal-Fond fl-2006 li jkopru, bħal fir-rapporti preċedenti, tliet oqsma: it-trattament ta’ l-applikazzjonijiet ġodda riċevuti matul l-2006; il-monitoraġġ ta' l-implimentazzjoni kontinwa ta' l-għotjiet, u l-analiżi tar-rapporti ta' implimentazzjoni bil-ħsieb li dawn jiġu ppreparati għall-għeluq. Barra minn hekk, ir-rapport jippreżenta l-progress li sar fir-rigward tal-proposta għal Regolament ġdid dwar il-Fond ta’ Solidarjetà ppreżentata mill-Kummissjoni fis-6 ta’ April 2000 għall-perjodu wara li jiskadu l-Perspettivi Finanzjarji ta l-2000-2006. 2. APPLIKAZZJONIJIET ġODDA RIċEVUTI FL-2006 Fl-2006, il-Kummissjoni rċeviet erba’ applikazzjonijiet ġodda għal għajnuna mill-Fond ta’ Solidarjetà. L-Anness 1 jagħti deskrizzjoni ġenerali dettaljata tal-każijiet kollha. Dawn ġew evalwati fid-dawl tal-kriterji stipulati fir-Regolament u ta’ l–informazzjoni li l-Istati applikanti setgħu jipprovdu. Ir-Renju Unit Fis-17 ta’ Frar 2006, ir-Renju Unit ressaq applikazzjoni għal għajnuna mill-Fond tas-Solidarjetà marbuta ma’ l-isplużjonijiet u n-nar fid-depot tal-ħżin taż-żejt ta’ Buncefield f’Hertfordshire li seħħ fil-11 ta’ Diċembru 2005. L-isplużjonijiet ikkawżaw ħsara lil proprjetà, infrastruttura u lill-ambjent u fixklu l-andament tan-negozji. Elfejn ruħ ġew evakwati temporanjament minn darhom. Il-ħsara totali diretta kkawżata mid-diżastru kienet ta’ EUR 730 miljun. Il-popolazzjoni fiż-żona milquta kienet tammonta għal 138 000 ruħ, li minn dawn l-awtoritajiet tar-Renju Unit stmaw li ġie milqut massimu ta’ 10 000. Ir-Regolament jistipula fl-Artikolu 2(1) li japplika prinċipalment għal diżastri naturali maġġuri[2]. Għaldaqstant, minkejja li ma teskludix l-eliġibilità ta’ diżastri teknoloġiċi, dawn jistgħu jitqiesu eliġibbli biss f'ċirkostanzi eċċezzjonali[3]. Il-limitu normali għall-mobilizzazzjoni ta’ l-EUSF fir-Renju Unit fl-2006 kien ta’ EUR 3 203 biljuni (jiġifieri EUR 3 biljuni fi prezzijiet ta’ l-2000). Billi l-ħsara diretta ta’ l-isplużjoni kienet ferm inqas mil-limitu normali għall-mobilizzazzjoni ta’ l-EUSF, ir-Renju Unit ressaq l-applikazzjoni taħt il-kriterju ta’ “diżastru reġjonali straordinarju” li jinsabu fl-Artikolu 2(2) tar-Regolament, li jipprovdi għall-użu ta’ l-EUSF jekk tkun sodisfatta ġabra ta’ kundizzjonijiet speċifiċi[4]. Ir-Regolament jirrikjedi lill-Kummissjoni tapplika dawn il-kundizzjonijiet “bl-akbar rigorożità”. L-evalwazzjoni ta’ l-applikazzjoni indikat li, filwaqt li l-isplużjoni kkawżat ħsara notevoli lokalment, l-applikazzjoni ma ssodisfatx il-kundizzjonijiet stipulati mir-Regolament għall-mobilizzazzjoni tal-Fond. Il-ħsara kienu ferm inqas mil-limitu normali għall-mobilizzazzjoni tal-Fond (inqas minn 23 % ta’ dak il-limitu) u parti żgħira ħafna biss tal-popolazzjoni ta’ dak ir-reġjun kienet affettwata. Fid-dawl ta’ dawn iċ-ċirkostanzi, l-awtoritajiet tar-Renju Unit iddeċidew li jirtiraw l-applikazzjoni li l-Kummissjoni rċeviet permezz ta’ ittra fit-22 ta’ Marzu 2006. Il-Greċja L-awtoritajiet Griegi ressqu applikazzjoni fit-22 ta’ Mejju 2006 fir-rigward ta’ l-għargħar li seħħu fi Marzu 2006 fiż-żona tax-xmara Evros fuq il-fruntiera tal-Lvant tal-Greċja. Ingħatat informazzjoni supplimentari f’Lulju u f’Novembru 2006; it-traduzzjoni ta’ din l-informazzjoni mill-oriġinal bil-Grieg wasslet għal dewmien sostanzjali fl-evalwazzjoni ta’ l-applikazzjoni. Din kienet it-tieni applikazzjoni fi żmien 13-il xahar marbuta ma’ għargħar fir-reġjun tax-xmara Evros. L-ewwel applikazzjoni, imressqa fl-2005, instabet li ma kinitx eliġibbli u ġiet miċħuda[5]. L-għargħar ta’ l-2006 kkawża ħsara diretta ta’ madwar EUR 372 miljun, kważi tliet darbiet l-ammont ta’ ħsara kkawżata fis-sena ta’ qabel, iżda xorta waħda inqas mil-limitu normali għall-mobilizzazzjoni tal-Fond ta’ Solidarjetà ta’ EUR 1.004 biljuni, jiġifieri 0.6 % tad-Dħul Gross Nazzjonali tal-Greċja (DGN). Għalhekk, l-applikazzjoni ġiet eżaminata skond il-kriterji għal diżastru reġjonali straordinarju. Instab li iktar minn 70 % tal-180 000 persuna li jagħmlu l-popolazzjoni fir-reġjuni mgħarraq kienu milquta direttament. Saret ħsara maġġuri lin-netwerks u lill-infrastruttura taż-żona u l-attività ekonomika fir-reġjuni ġiet paralizzata. Madwar 100 miljun m² ta’ art agrikola ġiet mgħarrqa mat-tul tax-xmara u madwar 2 000 bhima ntilfu. L-għargħar ikkawża distruzzjoni totali tal-prodotti agrikoli filwaqt li minħabba li l-ilma dam ma reġa’ niżel għal-livelli preċedenti, ma setgħux jitħawlu uċuħ oħra. Minħabba n-nuqqas ta’ prodotti agrikoli, il-biċċa l-kbira ta’ l-industrija lokali ma setgħetx tipparteċipa f’attivitajiet agrikoli, ta' pproċessar jew kummerċjali f'reġjuni li fih l-okkupazzjoni ewlenija ta' 90 % tal-popolazzjoni hija l-agrikoltura. Il-ħsara estensiva li saret lin-netwerk ta’ irrigazzjoni u l-provvista ta’ l-ilma wasslet biex jiġi mqassam ilma fil-fliexken f’għadd ta’ muniċipalitajiet. It-tiswija tan-netwerks tal-provvista ta' l-ilma, l-identifikazzjoni ta' spieri alternattivi li ma kinux affettwati mill-kontaminazzjoni tal-baċir idroloġiku u t-tfittxija għal fawwariet ġodda kienet mistennija toħloq sitwazzjoni kritika fiż-żona usa’ għal iktar minn sena. Ġie nnutat li l-effett negattiv fuq l-attività ekonomika kkawżata mill-għargħar, li huma meqjusa l-agħar f’dawn l-aħħar 50 sena, seħħ f’żona li kienet diġà ġiet milquta serjament mill-għargħar fl-2005. Dan l-effett kumulattiv affettwa sewwa l-kapaċità għall-irkupru ta’ l-ekonomija lokali. Kmieni fl-2007, il-Kummissjoni għalħekk ħadet id-deċiżjoni li tipproponi l-mobilizzazzjoni tal-Fond u tagħti ammont ta’ EUR 9.3 miljuni. L-Ungerija Wara d-diżastru ta’ l-għargħar li laqat lill-Ungerija f’April/Mejju 2006, l-awtoritajiet Ungeriżi, fid-9 ta’ Ġunju, bagħtu applikazzjoni lill-Kummissjoni għal għajnuna mill-Fond tas-Solidarjetà. L-applikazzjoni tressqet bl-Ingliż u għalhekk ma ħtiġitx traduzzjoni qabel ma s-servizzi tal-Kummissjoni setgħu jagħmlu l-evalwazzjoni tagħhom. Intalbet informazzjoni addizzjonali mill-Kummissjoni meħtieġa biex titlesta l-evalwazzjoni u din waslet fil-21 ta’ Settembru. L-għargħar ikkwalifika bħala diżastru naturali fi ħdan it-tifsir tar-Regolament billi l-ħsara diretta ta’ madwar EUR 560 miljun qabżet il-limitu għall-mobilizzazzjoni tal-Fond (EUR 459.494 miljuni, li jirrappreżentaw 0.6 % tad-DGN ta’ l-Ungerija.) Id-diżastru affettwa ‘l fuq minn 1.5 miljun abitant fi 8 mill-20 kontea ta’ l-Ungerija fiż-żoni ta’ lqugħ tax-xmajjar Danubju u Tisza. L-awtoritajiet Ungeriżi rrappurtaw ħsara serja lill-infrastruttura, partikolarment fis-settur ta’ l-ilma/drenaġġ (EUR 136 miljun), għall-protezzjoni mill-għargħar (EUR 85 miljun), fis-settur tat-trasport (EUR 93 miljun) kif ukoll fl-agrikoltura (iktar minn EUR 61 miljun), lill-wirt kulturali, u lil bosta parki naturali. Il-Kummissjoni ddeċidiet fl-1 ta’ Diċembru 2006 li timmobilizza l-Fond tas-Solidarjetà u pproponiet li tagħti għajnuna finanzjarja li tammonta għal EUR 15-il miljun. Il-proposta korrispondenti li temenda l-baġit – li tkopri l-każ Ungeriż kif ukoll dak Grieg – tressqet fl-2007, hekk kif tlestiet l-evalwazzjoni ta’ l-applikazzjoni Griega. Spanja Wara n-nirien forestali li affettwaw lil Galicia waqt Awissu ta' l-2006, l-awtoritajiet Spanjoli, fis-6 ta’ Ottubru, bagħtu applikazzjoni lill-Kummissjoni għal għajnuna mill-Fond tas-Solidarjetà. L-applikazzjoni tressqet bl-Ispanjol u t-traduzzjoni ħadet iktar minn 4 ġimgħat. Skond l-informazzjoni mogħtija mill-awtoritajiet Spanjoli, in-nirien ikkawżaw ħsara totali ta’ madwar EUR 91 miljun li jirrappreżentaw inqas minn 3 % tal-limitu normali għall-mobilizzazzjoni tal-Fond tas-Solidarjetà applikabbli għal Spanja (EUR 3.203 biljun, jiġifieri EUR 3 biljun fi prezzijiet ta’ l-2002). Billi l-ħsara totali baqgħet taħt il-limitu normali għall-mobilizzazzjoni tal-Fond ta’ Solidarjetà, l-applikazzjoni ġiet eżaminata skond il-kriterji għal “diżastru reġjonali straordinarju”. L-applikazzjoni Spanjola kienet tirrigward l-Galicia kollha li għandha popolazzjoni totali ta’ 2.760 miljun abitant. Ġie rrekordjat total ta’ 1 908 nirien, li seħħew fit-territorju ta’ 128 muniċipalità li l-biċċa l-kbira tagħhom jinsabu fil-punent tal-Galicia b’popolazzjoni ta’ 1.5 miljun abitant, inklużi bliet ewlenin bħal Santiago de Compostela, Ourense u Vigo. Filwaqt li kien hemm evidenza ta’ ħsara estensiva fil-foresterija u lill-ambjent, l-applikazzjoni tat ftit evidenza ta’ ħsara li affettwat direttament lill-popolazzjoni. Kollox ma’ kollox, l-evidenza mressqa ma ppermettietx lill-Kummissjoni tikkonkludi li l-maġġoranza tal-popolazzjoni tar-reġjun li kienet tirrigwarda l-applikazzjoni kienet affettwata direttament. Il-possibilità – kif indikat fl-applikazzjoni – li għadd ta’ nirien ma kellhomx oriġini naturali ma ġietx esplorata iktar. Fl-evalwazzjoni tagħha, il-Kummissjoni kkonkludiet li filwaqt li l-evidenza mogħtija mill-awtoritajiet Spanjoli ssuġġeriet li kien hemm effetti serji fuq l-ambjent li jaffettwaw ukoll b’mod negattiv il-kundizzjonijiet ta' għajxien, id-diżastru ma affettwax il-maġġoranza tal-popolazzjoni u ma kienx hemm evidenza ta’ effetti dejjiema fuq l-istabbilità ekonomika tar-reġjun. Dan il-punt ta' l-aħħar kien appoġġat mill-fatt li l-ħsara tirrappreżenta biss 0.2 % tal-Prodott Gross Domestiku ta' Galicia. Fl-20 ta’ Frar 2007, il-Kummissjoni għalhekk iddeċidiet li tirrifjuta l-applikazzjoni u infurmat lill-awtoritajiet Spanjoli b’dan. 3. APPLIKAZZJONIJIET LI WASLU FL-2005 L-evalwazzjoni – skond il-kriterju ta’ diżastru reġjonali straordinarju – ta’ l-applikazzjoni ta’ l- Awstrija tad-19 ta’ Ottubru 2005, marbuta ma’ l-għargħar fil-Länder ta’ Vorarlberg u Tyrol f’Awissu ta’ l-2005, tlestiet wara li ngħatat informazzjoni addizzjonali mill-awtoritajiet Awstrijaċi fit-12 ta’ Jannar 2006. Il-ħsara diretta totali ġiet stmata għal EUR 591.94 miljun, li jirrappreżentaw madwar 0.27 % tad-DGN ta’ l-Awstrija jew 45 % tal-limitu normali għall-mobilizzazzjoni ta’ l-EUSF fl-Awstrija (0.6 % tad-DGN). Instab li iktar minn 60 % tat-98 000 abitant fiż-żona kkonċernata mill-għargħar kienu milquta serjament. L-evidenza wriet li l-għargħar ikkawżat tfixkil serju u permanenti fuq l-infrastruttura, partikolarment fl-oqsma tat-trasport, ta’ l-ilma/id-drenaġġ u ta’ l-enerġija, b’effetti dejjiema fuq is-setturi kollha ta’ l-attività ekonomika, inkluż l-agrikoltura. Il-ħsara fis-settur privat kienet ikkaratterizzata minn għadd għoli ta’ djar meqruda ('il fuq minn 1 200 fit-Tyrol biss), ħsara serja lin-negozji u partikolarment lit-turiżmu, l-għajn ewlenija ta’ dħul tar-reġjun. L-effetti ta’ l-għargħar kienu mistennija jibqgħu jinħassu għal iktar minn sena. Jekk titqies il-ħsara eċċezzjonali, il-konsegwenzi ta’ dan l-għargħar f'reġjun ta’ kważi 100 000 abitant, ma jisgħux jitqiesu bħala sempliċement lokali. Għalhekk, il-Kummissjoni kkonkludiet li l-Fond tas-Solidarjetà għandu jiġi mmobilizzat u pproponiet li tagħti għajnuna finanzjarja li tammonta għal EUR 14.8 miljuni. L-evalwazzjoni taż-żewġ diżastri marbuta ma’ għargħar li għalihom applikat ir-Rumanija fl-2055, tlestiet kmieni fl-2006 ladarba l-awtoritajiet Rumeni taw l-informazzjoni mitluba mill-Kummissjoni fid-29 ta' Diċembru 2005. Fl-10 ta' Marzu, il-Kummissjoni ddeċidiet li timmobilizza l-Fond ta’ Solidarjetà u li tipproponi għajnuna li tammonta għal EUR 18.8 miljuni għall-għargħar tar-rebbiegħa u EUR 52.4 miljuni għall-għargħar tas-sajf. Fit-23 ta’ Diċembru 2005, il-Kummissjoni kienet diġà pproponiet li tagħti għajnuna finanzjarja lill- Bulgarija għaż-żewġ diżastri ta’ għargħar li seħħu fir-rebbiegħa u fis-sajf ta’ l-2005 li tammonta rispettivament għal EUR 9.7 miljuni u EUR 10.6 miljuni. Fis-27 ta’ April 2006, il-Kunsill u l-Parlament adottaw il-proposta tal-Kummissjoni għall-emendar tal-baġit li kopriet f’pakkett wieħed il-ħames għotjiet lill-Awstrija, ir-Rumanija u l-Bulgarija u d-deċiżjonijiet rispettivi ta' l-għotjiet setgħu jiġu adottati fid-19 ta’ Ġunju għall-Bulgarija, fid-29 ta' Ġunju għall-Awstrija u fis-26 ta’ Lulju għar-Rumanija. 4. KWISTJONI SPEċJALI: L-UżU TAR-RATI TAL-KAMBJU BARRA MIż-żONA TA’ L-EURO L-applikazzjonijiet riċenti għall-għajnuna tal-Fond ta’ Solidarjetà minn pajjiżi barra miż-żona ta’ l-Euro qajmet il-kwistjoni ta’ liema rata tal-kambju għandha tapplika għall-konverżjoni ta’ l-għotja fil-munita nazzjonali. Ir-Regolament ma fihx dispożizzjoni speċifika dwar l-użu ta’ l-Euro. Il-kwistjoni toħloq problemi partikolari fil-każ ta' ċaqliq fir-rati tal-kambju, per eżempju bejn id-data ta’ l-applikazzjoni u d-data li fiha l-għotja tiġi kkreditata lill-kont bankarju ta’ l-Istat benefiċjarju. Jekk id-data relevanti tal-konverżjoni tkun id-data ta’ l-applikazzjoni u jkun hemm rivalutazzjoni tal-munita nazzjonali fil-konfront ta’ l-Euro fil-perjodu sad-data tal-ħlas, l-ammont ta' għajnuna fil-munita nazzjonali jonqos. Naturalment, l-effetti possibbli kkawżati mill-bidliet fir-rata tal-kambju bejn id-data ta' l-applikazzjoni u d-data tal-ħlas tista' tkun ta' natura kemm pożittiva kif ukoll negattiva. Fil-każijiet kollha s’issa, il-konverżjoni fil-Euro saret fuq il-bażi tar-rata tal-kambju fil-waqt ta’ l-applikazzjoni. Biex l-eżekuzzjoni finanzjarja ta’ l-għotja tiġi ssimplifikata, il-Kummissjoni s’issa talbet lill-Istati benefiċjarji biex japplikaw din ir-rata tal-kampju waħda tul l-implimentazzjoni kollha u bħala l-bażi għar-rapport finali dwar l-implimentazzjoni u d-dikjarazzjoni dwar l-eżekuzzjoni finanzjarja ta’ l-għotja. Il-Kummissjoni biħsiebha tissokta bil-prassi attwali tagħha, f’konformità ma’ l-idea sottostanti ta’ l-EUSF ta’ strument mhux buroktratiku. Barra minn hekk, il-Kummissjoni biħsiebha tissokta bil-prassi tagħha li tirrikjedi lill-Istat benefiċjarju japplika r-rata tal-kontabilità finanzjarja tal-Kummissjoni bħala r-rata tal-kambju ta' referenza. Ir-rati li għandhom jintużaw għal dak l-iskop jiġu ppubblikati fil-Ġurnal Uffiċjali u jistgħu jinsabu wkoll fl-indirizz elettroniku li ġej: http://europa.eu.int/comm/budget/inforeuro . 5. FINANZJAMENT Il-ħames każijiet mill-2005 li għalihom il-proċedura kienet għadha ma tlestietx qabel l-aħħar tas-sena (għargħar fir-Rumanija, il-Bulgarija u l-Awstrija) ġew indirizzati b’baġit wieħed li jemenda. L-Abbozz Preliminari tal-Baġit li Jemenda Nru 1/2006[6] ġie approvat mill-Awtorità Baġitarja fis-27 ta’ April 2006. Il-ħlasijiet setgħu jsiru wara l-adozzjoni tad-deċiżjoni ta’ l-għotja u wara li ġie ffirmat il-ftehim ta’ implimentazzjoni. Fil-ħames każijiet, il-ħlasijiet iddewmu minħabba li l-proposti mill-Istati benefiċjarji dwar l-użu li se jsir mill-għotjiet tressqu tard u dawn kellhom jiġu inklużi fil-ftehim ta’ implimentazzjoni (għad-dettalji ara l-Anness 1). L-ammonti ta’ għajnuna f’kull każ ġew iddeterminati fuq il-bażi tal-metodu standard adottat preċedentement mill-Kummissjoni u spjegat fid-dettal fir-rapport annwali ta' l-2002/2003 (ara wkoll l-Anness 3 tar-rapport preżenti). L-ammonti ta’ għajnuna fl-2006 kienu dawn li ġejjin: Il-benefiċjarju | Diżastru | Kategorija | Ammont ta’ għajuna (EUR) | L-Awstrija | għargħar | reġjonali | 14°798°589 | Ir-Rumanija | għargħar tar-rebbiegħa | maġġuri | 18°797°800 | Ir-Rumanija | għargħar tas-sajf | maġġuri | 52°406°870 | Il-Bulgarija | għargħar tar-rebbiegħa | maġġuri | 9°722°183 | Il-Bulgarija | għargħar tas-sajf | maġġuri | 10°632°185 | Total | 106°357°627 | Minħabba l-ammont sinifikanti ta' riżorsi meħtieġa għall-ħames każijiet marbuta ma' l-għargħar u n-nuqqas ta' disponibilità ta' approprjazzjonijiet ta' ħlas korrispondenti ħielsa fil-waqt tal-proċedura baġitarja, kellha tiġi inkluża rikjesta għal approprjazzjonijiet addizjonali ta’ ħlas fl-Abbozz Preliminarji tal-Baġit li Jemenda Nru 1/2006. Għall-applikazzjonijiet li waslu mill-Greċja u l-Ungerija fl-2006, il-Kummissjoni ppreżentat l-Abbozz Preliminari tal-Baġit li Jemenda Nru 2/2007[7] li ġie approvat mill-Awtorità Baġitarja fis-7 ta’ Ġunju 2007; ir-rapport annwali tas-sena d-dieħla se jirrapporta dwar dan. 6. MONITORAġġ Fl-2006, il-Kummissjoni wettqet seba’ żjajjar ta’ monitoraġġ: l-ewwel żjara f’Ġunju kkonċernat lis-Slovakkja (il-maltempata f'Tatra); sensiela oħra ta’ żjarat ikkonċernat l-erba’ pajjiżi (l-Iżvezja, l-Estonja, il-Latvja u l-Litwanja) li kienu milquta mill-maltempata qawwija f’Jannar 2005. Saru żjajjar fir-Rumanija u l-Bulgarija rispettivament f’Ottubru u Novembru u t-tnejn ikkonċernaw l-implimentazzjoni ta’ l-għotjiet tal-Fondi ta’ Solidarjetà wara d-diżastri ta’ għargħar doppju fl-2005. Bħal f’okkażjonijiet preċedenti, dawn iż-żjarat intlaqgħu tajjeb mill-awtoritajiet ikkonċernati u pprovdew opportunità biex jiġu ċċarati ċerti kwistjonijiet tekniċi bħal dawk li jinvolvu l-eliġibilità għall-infiq u kwistjonijiet ta' kontroll. L-awtoritajiet Slovakki qajmu kwistjoni dwar ir-rata tal-kambju li għandha tiġi applikata mill-benefiċjarji barra miż-żona ta’ l-Euro. Is-soluzzjoni maqbula (ara l-punt 4 iktar 'il fuq) kien rilevanti għall-benefiċjarji l-oħra kollha li rċevew għotjiet fl-2005 u fl-2006 u sussegwentement ġiet applikata b’mod ġenerali. Iż-żjarat taw ukoll iċ-ċans lill-Kummissjoni biex tieħu impressjoni tal-valur miżjud tal-Fond ta’ Solidarjetà u biex tiġbor informazzjoni dwar is-sistemi ta' l-implimentazzjoni. Instab li s-sistemi ta’ implimentazzjoni li twaqqfu jvarjaw minn pajjiż għall-ieħor iżda ġeneralment jistgħu jitqiesu li huma effettivi u trasparenti, u l-biċċa l-kbira tal-pajjiżi użaw l-istrutturi u l-proċeduri li diġà kienu twaqqfu għall-Fondi Strutturali. L-implimentazzjoni nstabet li qed tipprogressa b’rata sodisfaċenti u fil-biċċa l-kbira tal-pajjiżi ttieħdu passi biex jiġu rrispettati l-obbligi ta’ kontroll u monitoraġġ. Fejn dan deher li ma kienx kompletament il-każ, il-Kummissjoni tennet il-ħtieġa li l-monitoraġġ u l-kontroll ikunu parti integrali mis-sistemi ta' implimentazzjoni mill-bidu. 7. GħELUQ L-Artikolu 8(2) tar-Regolament 2012/2002 jistipula li mhux aktar tard minn sitt xhur wara l-iskadenza tal-perijodu ta’ sena mid-data tal-ħlas ta’ l-għotja, l-Istat benefiċjarju jrid jippreżenta rapport dwar l-eżekuzzjoni finanzjarja ta’ l-għotja (minn hawn 'il quddiem: “rapport dwar l-implimentazzjoni”) bi stqarrija li tiġġustifika l-infiq (minn hawn 'il quddiem: “stqarrija ta’ validità”). Fi tmiem din il-proċedura, il-Kummissjoni għandha tistralċja l-assistenza mill-Fond. Fir-rigward ta’ l-għeluq ta’ l-għajnuna li ż-żewġ każijiet Taljani li għalihom ir-rapport dwar l-implimentazzjoni wasal fit-18 ta’ Novembru 2005 (Terremot - Molise/Apulia u eruzzjoni volkanika - Etna), il-Kummissjoni nnutat li l-ammont sħiħ ta’ għotjiet ta’ l-EUSF (jiġifieri, EUR 16 798 000 għall-iżbroff ta’ l-Etna u EUR 30 826 000 għat-terremot ta’ Molise/Apulia) intefaq mill-awtoritajiet Taljani. Il-Kummissjoni talbet għadd ta’ kjarifiki mill-awtoritajiet Taljnai dwar l-istqarrija ta’ validità marbuta ma’ l-eżekuzzjoni finanzjarja ta’ l-għotja (taħt l-Artikolu 9 tal-ftehim ta’ l-implimentazzjoni), li waslu fit-22 ta’ Novemrbu 2006. Wara analiżi bir-reqqa ta’ din l-informazzjoni addizzjonali, il-Kummissjoni għalqet l-għajnuna fit-30 ta’ April 2007. Fir-rigward ta’ l-għajnuna li ngħatat lill-Portugall (nirien forestali fl-2003) li dwarha kien riċevut rapport dwar l-implimentazzjoni f’Ġunju 2004, il-Kummissjoni rċeviet informazzjoni addizzjonali mill-awtoritajiet Franċiżi fit-8 ta Awissu 2006. L-awtoritajiet Portugiżi indikaw li effettivament intefaq ammont ta’ EUR 42 359 112.21 (mill-għotja totali ta' EUR 48 539 000). Konsegwentement, se jkollu jiġu rkuprat bilanċ ta’ EUR 6 179 887.79. Barra minn hekk, fl-istqarrija dwar l-għeluq ta’ l-għajnuna, l-awtoritajiet Portugiżi indikaw li, wara verifika, somma ta' EUR 211 613.80 ma tistax tiġi kkonfermata bħala eliġibbli taħt il-Fond ta’ Solidarjetà. Konsegwentement, dan l-ammont se jiġu rkuprat ukoll. Madankollu, fi tmiem il-perjodu kopert minn dan ir-rapport annwali, ma kienx għadu possibbli li l-għajnuna tiġi magħluqa billi konferma ta' l-estimi tal-ħsara fl-applikazzjoni kienet għadha pendenti. L-Artikolu 10(2) tar-Regolament 2012/2002 jiddikkjara li, fil-każ ta’ stima sostanzjalment inqas tad-dannu mġarrab, kif jintwera b’elementi ġodda, il-Kummissjoni għandha tirrikjedi li l-Istat benefiċjarju jirrimborża ammont korrispondenti ta’ l-għotja. Għaldaqstant, l-awtoritajiet Portugiżi ġew rikjesti jikkonfermaw l-ammont ta’ ħsara diretta. B'ittra li waslet fis-16 ta’ April 2007, l-awtoritajiet Portugiżi kkonfermaw l-ammont ta' ħsara diretta li kien effettivament stabbilit (EUR 1 302 miljun meta mqabbel ma’ EUR 1 228 miljun stmat fl-applikazzjoni). Konsegwentement, l-ammont totali li se jiġi rkuprat huwa EUR 6 391 501.59. Il-proċeduri għall-irkupru ta’ dan l-ammont inbdew. Fl-2006, il-Kummissjoni rċeviet rapporti finali dwar l-implimentazzjoni għal għotjiet li saru fl-2004 minn Spanja (nirien forestali fuq il-fruntiera mal-Portugall) u Malta (għargħar). Waslet informazzjoni addizzjonali dwar ir-rapport ta’ l-implimentazzjoni fir-rigward ta’ l-għajnuna mogħtija wara t-tixrid taż-żejt mit-tanker “Prestige” fi Spanja. Fi tmiem il-perjodu kopert minn dan ir-rapport annwali, kienet għada għaddejja l-evalwazzjoni ta’ dawn ir-rapporti ta’ implimentazzjoni. Fir-rigward ta’ l-għajnuna ta’ EUR 19.625 miljuni li ngħatat lil Franza fir-rigward ta’ l-għargħar tad-delta tar-Rhone fl-2004, li għaliha wasal ir-rapport ta’ l-implimentazzjoni fl-2006, din l-għajnuna ġiet magħluqa fid-29 ta' Novembru 2006. Billi ammont ta’ EUR 135 492.09 baqa’ ma ntefaqx, inbdiet proċedura ta’ rkupru mill-Kummissjoni. 8. PROPOSTA GħAL REGOLAMENT ġDID GħAL FOND TA’ SOLIDARJETÀ Wara li l-grupp ta’ Kunsillieri Finanzjarji tal-Kunsill beda jeżamina l-proposta tal-Kummissjoni għal Regolament ġdid dwar il-Fond ta’ Solidarjetà taħt il-Presidenza tar-Renju Unit, din il-ħidma intensifikat matul l-ewwel xhur tal-Presidenza Awstrijaka fl-2006. Filwaqt li ftit Stati Membri ma qablux mat-twessigħ ta’ l-ambitu ta’ l-istrument, maġġoranza vasta tad-delegazzjonijiet esprimew riżervi dwar kważi l-elementi l-oħra ġodda kollha li kien fiha l-proposta. Il-Kummissjoni ppreżentat sensiela ta’ dokumenti ta’ ħidma biex juru li dawk it-tħassibiet – partikolarment fir-rigward tal-finanzjament tal-Fond rivedut – ma kellhomx bażi, iżda ma sar ebda progress. Fil-laqgħa tal-15 ta’ Marzu, il-Presidenza Awstrijaka kkonkludiet li ma għandhiex tkompli bil-proposta għalissa. Min-naħa l-oħra, il-Parlament Ewropew fit-18 ta’ Mejju adotta r-rapport favorevoli ħafna ta’ Berend, li tħejja mill-Kumitat REGI. Filwaqt li talab sensiela ta’ emendi, ir-rapport ġeneralment qabel ma’ l-elementi kollha li kien fiha l-proposta tal-Kummissjoni. Wara l-adozzjoni tar-rapport Berend, il-kwistjoni reġgħet tpoġġiet fuq l-aġenda tal-grupp ta’ ħidma tal-Kunsill fit-30 ta’ Mejju, minkejja li dan l-element il-ġdid ma wasalx għal bidla fil-pożizzjoni ta’ l-Istati Membri. Il-Kummissjoni ħadet sensiela ta’ passi, inkluż fil-livell tal-President tal-Kummissjoni, biex tikkonvinċi lill-Istati Membri u partikolarment lill-Finlandiżi li se jieħdu l-Presidenza u, lejn tmiem l-2006, lill-Presidenzi Ġermaniżi tal-Kunsill biex jerġgħu jniedu d-dibattitu dwar il-proposta. Madankollu, sa tmiem l-2006, ma kien sar ebda progress. 9. KONKLUżJONIJIET Total ta’ erba’ applikazzjonijiet ġodda għal għajnuna mill-Fond ta’ Solidarjetà ġew riċevuti fl-2005, għadd limitat meta mqabbel mat-tliet snin ta' qabel. L-applikazzjoni ta’ l-Ungerija biss kienet tirrigwarda diżastru naturali maġġuri – il-qasam ewlieni ta’ applikazzjoni tal-Fond ta’ Solidarjetà – li għalih il-Kummissjoni setgħet tipproponi l-mobilizzazzjoni tal-Fond. Sussegwentement din ġiet approvata mill-Awtorità Baġitarja. Tressqu tliet applikazzjonijiet oħra taħt il-kriterju tad-diżastri reġjonali, fejn applikazzjoni waħda – dik marbuta ma’ l-isplużjoni tad-depot taż-żejt ta' Buncefield - ġiet irtirata mill-gvern tar-Renju Unit minħabba f'dubji dwar l-adegwatezza tagħha fid-dawl tal-kriterji tar-Regolament, li ġeneralment jeskludu appoġġ fil-każ ta’ diżastri ta’ oriġini teknoloġiċi (nota: il-proposta għal Regolament ġdid dwar il-Fond ta’ Solidarjetà jagħmel referenza espliċita għal diżastri teknoloġiċi). L-informazzjoni mogħtija b’appoġġ ta’ l-applikazzjoni Griega dwar l-għargħar tax-Xmara Evros, it-tieni applikazzjoni dwar diżastru reġjonali fl-2006, tqieset li tissodisfa l-kriterji u, għalhekk, ġiet proposta l-mobilizzazzjoni tal-Fond. L-applikazzjoni dwar in-nirien forestali fil-Galicia ġiet irrifjutata minħabba li l-kriterji tar-Regolament ma ġewx issodisfatti. Għall-applikazzjonijiet fl-2006, il-Kummissjoni pproponiet ammont totali ta’ għajnuna mill-Fond ta’ EUR 24.4 miljun. Wara l-2004, dan irrappreżenta t-tieni l-inqas ammont annwali mill-ħolqien tal-Fond fl-2002. Filwaqt li fuq skala iżgħar milli fis-snin preċedenti, l-esperjenza fl-2006 kkonfermat ix-xejra ġenerali li biha l-biċċa l-kbira ta’ l-applikazzjonijiet għall-għajnuna mill-Fond ta’ Solidarjetà ma jitressqux għal diżastri maġġuri li jirrappreżentaw l-ambitu ewlieni tal-Fond, iżda jitressqu taħt il-kriterji għal diżastri reġjonali. Dawn il-kriterji – li skond ir-Regolament għandhom jiġu eżaminati mill-Kummissjoni “bl-ikbar rigorożità” – għadhom relattivament diffiċli biex jiġu sodisfatti. Ir-rata ta’ applikazzjonijiet li jfallu għall-kriterji reġjonali (eċċezzjonali), ta' madwar 60 %, għadha għolja. Għal applikazzjonijiet dwar diżastri maġġuri li għalihom japplika biss kriterju kwantitattiv wieħed, l-evalwazzjonijiet pożittivi s’issa kellhom rata ta’ 100 %. Il-Kummissjoni għadha temmen li, minn naħa waħda, bl-użu ta' kriterju wieħed biex jiġi utilizzat il-Fond b’limiti kwanititattivi iktar baxxi milli dawk applikati llum u, min-naħa l-oħra, bit-tnaqqis tal-kriterji preżenti (mhux kwantitattivi) ta’ diżastru reġjonali ‘eċċezzjonali’, l-użu effiċjenti tal-Fond ta’ Solidarjetà jitjieb. Fl-istess ħin, jgħin biex jiġi evitat il-frustrament li jiġi wara applikazzjonijiet irrifjutati minħabba li huwa diffiċli ħafna li jiġu sodisfatti l-kriterji eċċezzjonali. Fuq il-bażi ta’ evidenza tal-passat, xi tibdiliet ikunu ġeneralment newtrali fis-sens li l-istess deċiżjonijiet biex jiġi mmobilizzat il-Fond ikollhom jittieħdu taħt l-istess kriterji. Iżda, billi jiġu ċċarati l-kriterji, u bit-tneħħija tal-kriterji reġjonali li mhux daqshekk sempliċi tar-Regolament attwali, l-Istati attwali jkollhom sinjal iktar ċar dwar jekk għandhomx jinvestu jew le riżorsi konsiderevoli biex jagħmlu applikazzjoni għall-EUSF. Il-kriterji l-ġodda fihom infushom jagħmlu kontribut konkret lejn "regolazzjoni aħjar". Huwa għalhekk li l-Kummissjoni tittama li l-Kunsill ikun lest jerġa’ jqis il-proposta tal-Kummissjoni tas-6 ta’ April 2005 għal Regolament ġdid dwar il-Fond ta’ Solidarjetà li fiha d-dispożizzjonijiet rilevanti. Barra minn hekk, it-twessigħ ta’ l-ambitu tal-Fond għal diżastri li ma għandhomx oriġini naturali jista’ joffri opportunità lill-Komunità biex tipprovdi espressjoni importanti tas-solidarjetà tagħha f’każ ta’ kriżijiet barra dawk b’oriġini naturali. ANNESS 1 European Union Solidarity Fund applications received or completed in 2006 Country | GNI 2004 | 0.6% of GNI | Major disaster threshold 2006 | AT | ÖSTERREICH | 234 184 | 1 405.103 | 1 405.103 | BE | BELGIQUE-BELGIË | 290 703 | 1 744.220 | 1 744.220 | BG | BALGARIJA | 18 927 | 113.563 | 113.563 | CY | KYPROS | 12 297 | 73.784 | 73.784 | CZ | ČESKA REPUBLIKA | 82 560 | 495.358 | 495.358 | DE | DEUTSCHLAND | 2 216 000 | 13 296.000 | 3 202.578* | DK | DANMARK | 195 471 | 1 172.825 | 1 172.825 | EE | EESTI | 8 456 | 50.733 | 50.733 | EL | ELLADA | 167 356 | 1 004.137 | 1 004.137 | ES | ESPAÑA | 827 642 | 4 965.852 | 3 202.578* | FI | SUOMI/FINLAND | 149 197 | 895.182 | 895.182 | FR | FRANCE | 1 657 132 | 9 942.792 | 3 202.578* | HR | HRVATSKA | 27 623** | 165.739 | 165.739 | HU | MAGYARORSZÁG | 76 582 | 459.494 | 459.494 | IE | IRELAND | 125 714 | 754.285 | 754.285 | IT | ITALIA | 1 343 620 | 8 061.718 | 3 202.578* | LT | LIETUVA | 17 591 | 105.543 | 105.543 | LU | LUXEMBOURG (G-D) | 22 643 | 135.855 | 135.855 | LV | LATVIJA | 10 945 | 65.667 | 65.667 | MT | MALTA | 4 203 | 25.220 | 25.220 | NL | NEDERLAND | 489 791 | 2 938.746 | 2 938.746 | PL | POLSKA | 186 029 | 1 116.176 | 1 116.176 | PT | PORTUGAL | 140 465 | 842.788 | 842.788 | RO | ROMÂNIA | 58 947** | 353.681 | 353.681 | SE | SVERIGE | 281 444 | 1 688.665 | 1 688.665 | SI | SLOVENIJA | 25 905 | 155.429 | 155.429 | SK | SLOVENSKÁ REPUBLIKA | 32 790 | 196.738 | 196.738 | TR | TÜRKIYE | 24 1373 | 1 448.237 | 1 448.237 | UK | UNITED KINGDOM | 1 754 367 | 10 526.204 | 3 202.578* | * ~ EUR 3 billion in 2002 prices ** GDP (GNI not available) [1] Ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà ta’ l-Unjoni Ewropea, ĠU L 311/3 ta’ l-14.11.2002, f'li ġej imsemmi bħala “ir-Regolament”. [2] L-Artikolu 2(1) jgħid: “ Fuq talba ta’ Stat Membru jew pajjiż involut fin-negozjati ta’ adeżjoni ma’ l-Unjoni Ewropea, minn issa ’l quddiem imsejjaħ "Stat benefiċjarju", assistenza mill-Fond tista’ tiġi prinċipalment immobilizzata meta jseħħ diżastru naturali maġġuri b’riperkussjonijiet serji fuq il-kundizzjonijiet ta’ l-għajxien, fuq l-ambjent naturali jew fuq l-ekonomija f’reġjun wieħed jew aktar jew pajjiż wieħed jew aktar fit-territorju ta’ dak l-Istat .” [3] L-uniku każ s’issa li għalih ġie mmobilizzat il-EUSF għal diżastru mhux naturali kien meta għereq it-tanker taż-żejt “Prestige” 'il barra mill-kosta ta’ Spanja. [4] “.... diżastru straordinarju, partikolarment wieħed naturali, li jaffettwa l-maġġoranza tal-popolazzjoni ta' reġjun , b’riperkussjonijiet serji u dejjiema fuq il-kundizzjonijiet ta’ l-għajxien u l-istabilità ekonomika tar-reġjun ” [5] Għad-dettalji tar-Rapport Annwali: 2005 COM(2006) 444 finali [6] SEC(2006) 325 finali ta’ l-10.3.2006 [7] COM (2007) 148 finali tat-28.3.2007